Geniet die KKNK en Mothership Studios se reeks aanlyn konserte | LitNet
Hugo Theart (Foto: Menán van Heerden)
'n Musiekreeks wat in Kaapstad opgeneem en na die wêreld gestroom word – geniet wêreldklasgehaltemusiek van plaaslike kunstenaars in die gerief van jou eie huis.
Die KKNK en Mothership Studios bied 'n unieke aanlyn musiekreeks aan. Die reeks is reeds in volle swang en gedurende die volgende paar weke kan jy elke Donderdagaand om 20:00 'n nuwe konsert beleef. Die konserte is dan vir 72 uur beskikbaar om te kyk.
Kunstenaars wat deel vorm van die reeks sluit in Elandré, Emo Adams, Karen Zoid, Watershed, Jan Blohm, Elvis Blue, Anna Davel, Roan Ash en die bekroonde huldeblyk van die ikoniese Eet Kreef!-album (met oa Laudo Liebenberg).
Hugo Theart, artistieke direkteur van die KKNK, vertel meer.
Vertel asseblief meer oor die Mothership Sessions-musiekreeks – wat behels dit?
Die KKNK wou graag aan ons gehore steeds vermaak van hoë gehalte bied in dié moeilike tyd. Ons het baie navorsing gedoen en gekyk na al die opsies. Dit is nie moontlik om nou musiek of teater in 'n lewende vorm aan gehore te bied nie en die aanlyn medium sal nooit 'n plaasvervanger vir dit kan wees nie. Maar hoe kan mens steeds gehore die geleentheid gee om hul gunstelingmusikante, -sangers en -akteurs te sien, maar op so 'n manier waar dit steeds 'n ervaring is? In gesprekke met Carien Loubser en Karen Zoid (vennote in Mothership Studios en ook vervaardigers van 'n reeks soos Die Republiek van Zoid Afrika) is die gedagte van Mothership Sessions genoem. Die inspirasie vir die musiekreeks kom van die MTV Unplugged-reeks wat in die '90's met onder meer Nirvana en Elton John opgeneem is. By daardie opnames was daar ook 'n klein gehoor. Met die regulasies en vir veiligheid was dit natuurlik nie moontlik gewees om 'n gehoor toe te laat nie. Carien en Karen het besluit dat dit letterlik 'n gevoel van "sessions" moet hê. Die kyker word bykans deel van die musieksessie tussen die musikante. Dit is tegelyk groots en ook intiem.
Die reeks is saamgestel om 'n verskeidenheid genres in te sluit. Ek dink wat dit ook besonders maak, en wat 'n ekstra "spark" aan elke konsert gee, is dat baie van die sangers en musikante op daardie stadium vir 'n lang tyd nie kon optree nie. Die absolute vreugde en genot van die betrokkenes kan gesien en gevoel word! Die musikante en sangers is almal mense wat passie het vir wat hul doen – musiek en optredes is deel van hul DNS – dis hul suurstof en hul moet dit doen om te oorleef (en dan praat ons nie nou hier van die finansiële deel van die oorlewing nie).
Ek moet bysê dat hierdie nie 'n enkelreeks is nie; die gedagte is om 'n paar sulke reekse op te neem. Ons het so baie uitstaande musikante en sangers. Hierdie is 'n eerste fase en mens kon natuurlik net 'n paar mense insluit agv hetsy beskikbaarheid, logistieke (omdat dit in Kaapstad geskiet is) en so meer. Ek kan dit nie eens 'n toetslopie noem nie, want dit is 'n wenner van 'n eerste reeks!
Die reeks is natuurlik ook aangepak om 'n inkomste vir die sangers en musikante in die tye te genereer. Dit is dus wonderlik dat die reaksie goed is en die beste van die musiekreeks is dat selfs in normale omstandighede dit oor en oor die moeite werd is om dit te kyk.
Ek dink 'n pluimpie vir Carien Loubser is dat alhoewel jy die enkel konserte kan kyk, die reeks eintlik 'n eenheid vorm. Om die volle ervaring te hê is dit goed om die hele reeks te kyk. Dis amper soos 'n kortverhaalboek met verskillende stories, maar uiteindelik vorm dit 'n besonderse geheel.
Vir die KKNK is dit 'n besonderse voorreg om deel te wees van 'n musiekreeks van dié gehalte en standaard. En as ek kyk na die reaksie van die mense wat reeds gekyk het, is dit ook 'n besonderse ervaring vir die gehore. Dit is wonderlik. Musiek is nodig in dié tye. En hierdie reeks bied dit op steroids!
Watter kunstenaars tree almal op?
Op die oomblik is daar twee konserte aanlyn beskikbaar – Karen Zoid en Emo Adams Unplugged. Op 20 Augustus kan uitgesien word na die internasionaal-gerekende Watershed. Al drie die konserte sal dan beskikbaar wees tot 23 Augustus. Karen Zoid verras mens met elke konsert – net wanneer jy dink sy kan nie beter nie, dan kom sy met nuwe energie en oortref haar vorige optrede – ek dink werklik dié een is haar beste opgeneemde vertoning tot dusver. En Emo se konsert is werklik persoonlik. In die opname tree hy ook onder andere saam met sy pa, Boeta Maan, op. Sjoe, dis aangrypend, dis mooi, dis snaaks. Emo is regtig een van ons land se heel beste performers.
Die ander konserte in die reeks het elk spesiale elemente en die gehoor/kyker kry ook 'n bietjie van ander blik op die kunstenaars. Oor die volgende weke kan mense uitsien na Anna Davel, Jan Blohm, Elvis Blue en Roan Ash – en dis elk werklik uitsonderlike konserte. Daar is ook 'n spesiale opname van die kykNET Fiësta-bekroonde musiekproduksie Eet Kreef! met onder andere Laudo Liebenberg. Dit is ongelooflike verwerkings van die songs op die ikoniese Johannes Kerkorrel en die Gereformerde Blues Band-album. Dit is nie net nostalgie nie, maar werklik 'n uitsonderlike musikale ervaring.
Is die konserte vooraf opgeneem of word dit regstreeks uitgesaai?
Die konserte is vooraf by Mothership Studios in Philadelphia opgeneem. Dit was vir almal betrokke belangrik om te sorg dat die eindproduk van elke konsert van uitstaande gehalte is. Die opnames is in hoë definisie opgeneem sodat dit uitsaaikwaliteit is en dat dit net so goed op 'n klein rekenaarskerm as op 'n groot TV-skerm lyk. Ses kameras en 'n dolly track is gebruik om ook beweging aan die kameras te gee. Die feit dat dit opgeneem word, gee ook geleentheid om tyd te spandeer aan die redigeringsproses en te verseker dat elke raam van die opname se beeld versorg en "grade" word. Daar word ook spesiale aandag geskenk aan die klankkwaliteit en die meng daarvan. Theo Crouse is 'n meester en hy en Karen Zoid is nou by die proses betrokke om te verseker dat die klank kristalhelder is.
Hoe kan 'n mens kaartjies koop? En jy sê die vertoning is na die tyd steeds beskikbaar?
Alle inligting is beskikbaar by https://www.kknk.co.za/kknk-mothership-sessions.
Ja, Karen Zoid en Emo Adams is beskikbaar tot 23 Augustus om middernag. En elke Donderdag word 'n nuwe konsert beskikbaar gestel wat dan vir 72 uur beskikbaar is. Die verskil natuurlik met aanlyn konserte is dat jou R150-kaartjie vir jou en jou hele gesin is en dat jy die konsert vir daardie tydperk oor en oor kan kyk.
En ek wil tog almal aanmoedig om wanneer hul 'n kaartjie koop ook te oorweeg om 'n donasie aan die Tribuo Fonds te maak. Die fonds is gestig om mense wat betrokke is in die uitvoerende kunste en wat nie nou kan werk nie, te ondersteun en help. Wanneer jy jou kaartjie koop, net voor jy betaal, is daar 'n opsie om 'n donasie te maak. Vir meer inligting oor die fonds, besoek gerus www.tribuo.co.za.
2020-08-22 at 09:56
In plaas van die huldeblyk aan Eet Kreef sou ek veel eerder die nuwe show van die Gereformeerde Blues Band saam met Churchil Naude en die Wasgoedlyn eerder as om na 'n cover band te luister. Word bietjie wakker, kykNet.